Ryk Neethling se suster: "Almal het my dood voorspel" | SARIE
Ryk Neethling se suster: “Almal het my dood voorspel”	deur Riette Rust
“Ek hét al baie aan die dood gedink. Soos voor operasies. Dan sien ek my donker kant en dis scary. ‘n Mens kom van aangesig tot aangesig met jou demone en vrese. Ek besef ook ek moet dit face, want die tyd is dalk min. Ek is bang vir die dood, ja, maar dis ongelooflik hoe rustig ek raak as ek vol pyn en kanker in die hospitaal lê. Dan is God die naaste aan my en ek aan Hom. Ek het al ná operasies bygekom met net vae gesigte en sagte stemme om my. Dan voel dit asof ek klaar dood is. Ek is dan sonder pyn en glad nie bang nie.” – Elsje Blair, Ryk Neethling se suster
ELSJE VERTEL SELFEk is op 13 met ’n breingewas, choroid plexus carcinoma, gediagnoseer. Min navorsing was hieroor gedoen en dokters wou nie opereer nie. Hulle het vir my ouers gesê ek het drie maande oor om te leef. Maar hier is ek nog op 29!
Die dag ná die diagnose is ons Johannesburg toe vir ’n tweede opinie van dr. Mauritz van der Heever, die neurochirurg wat my lewe al ses keer gered het. Hy het besluit om wél te opereer.Ek het toe pas vir die Vrystaatse swemspan gekwalifiseer en was bitter teleurgesteld dat ek nie die toer Kaap toe sou kon meemaak nie. Dood of verlamming of blind word, was nie in my kindergedagtes nie. Ek wou net weer normaal wees en skool toe gaan. Ek het geglo alles sal oukei wees.
Al het my gesin probeer sterk wees voor my, het ek geweet hulle huil almal en loop met krom skouers. Rykie het ook gehuil en sy frustrasies in die swembad uitgehaal.
Uiteindelik het ek drie brein-operasies gehad, want die gewas het sy verskyning bly maak. Dokters het aanvanklik gesê ek gaan blind wees, wat toe nie gebeur het nie. Ek het wel tonnelvisie in my linkeroog oorgehou en ek loop nog gereeld in goed vas.
Ek kon natuurlik verdere operasies weier, maar dit sou nie regverdig teenoor my en God en almal wees om die een kans wat ek het, te laat gaan nie. In so ’n situasie oorleef jy nie omdat jy sterk of dapper of verhewe is bo ander nie, maar omdat jy nie ’n keuse het nie.
* Lees haar aangrypende verhaal in die September-uitgawe van SARIE – nou te koop.
Ons lewe is nie in ons hande nie. Ons maak keuses in ons lewe partykeer waarvoor ons moet verantwoording doen, maar daar is natuurwette ingestel en net God kan dit beheer. So het hy ons geken voordat ons in die moederskoot gevorm is en so sal Hy ook bepaal hoe ons Hom sal ontmoet. Glo en bly positief, maak die beste van elke oomblik. Dood is ek nie voor bang nie, ek was al daar. Familie en vriende is jou ondersteunings punt, maar God is jou fondament. Dit is daar waar jy vas gesement is.